CELEX: C2006/108/02
Language: el
Date: 2006-05-06 00:00:00
Title: Υπόθεση C-74/06: Προσφυγή της  8ης Φεβρουαρίου 2006  — Επιτροπή των Ευρωπαϊκών Κοινοτήτων κατά της Ελληνικής Δημοκρατίας

6.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/2
            
         Προσφυγή της 8ης Φεβρουαρίου 2006 — Επιτροπή των Ευρωπαϊκών Κοινοτήτων κατά της Ελληνικής Δημοκρατίας
   (Υπόθεση C-74/06)
   (2006/C 108/02)
   Γλώσσα διαδικασίας ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων [εκπρόσωπος: Δ. Τριανταφύλλου, εκπρόσωπος]
   
      Καθής: Ελληνική Δημοκρατία
   Αιτήματα της προσφεύγουσας:
   Η προσφεύγουσα ζητεί από το Δικαστήριο να αναγνωρίσει ότι:
   
               —
            
            
               η Ελληνική Δημοκρατία, εφαρμόζοντας για τον καθορισμό της φορολογητέας αξίας των μεταχειρισμένων αυτοκινήτων εισηγμένων στο ελληνικό έδαφος από άλλο κράτος μέλος ένα και μόνο κριτήριο για την απομείωση της αξίας που βασίζεται μόνο στην παλαιότητα του οχήματος, σύμφωνα με το οποίο επιτρέπεται μείωση 7 % για αυτοκίνητα ηλικίας από έξι μήνες έως ένα έτος ή 14 % για αυτοκίνητα ενός έτους, γεγονός το οποίο δεν εγγυάται ότι ο οφειλόμενος φόρος δεν υπερβαίνει, ούτε καν σε ορισμένες περιπτώσεις, το ποσό του εναπομένοντος φόρου που έχει ενσωματωθεί στην αξία των ομοειδών μεταχειρισμένων αυτοκινήτων οχημάτων που έχουν ήδη ταξινομηθεί στο οικείο κράτος, ενώ η βάση υπολογισμού της απομείωσης της αξίας δεν γίνεται γνωστή στο κοινό, και η εξέταση των αυτοκινήτων από εμπειρογνώμονες υπόκειται στην καταβολή παραβόλου ύψους 300 ευρώ, παρέβη, τις υποχρεώσεις που υπέχει δυνάμει του άρθρου 90 της συνθήκης ΕΚ.
            
         
               —
            
            
               καταδικάζει την Ελληνική Δημοκρατία στα δικαστικά έξοδα
            
         Ισχυρισμοί και κύρια επιχειρήματα:
   
               1.
            
            
               H σταθερή κλίμακα απομειώσεως της αξίας που εφαρμόζει η Ελληνική Δημοκρατία στα εισαγόμενα μεταχειρισμένα αυτοκίνητα δεν αντικατοπτρίζει με την απαιτούμενη από τη νομολογία ακρίβεια την πραγματική απομείωση της αξίας τους και, συνεπώς, δεν εγγυάται ότι ο οφειλόμενος φόρος ταξινόμησης δεν υπερβαίνει, έστω σε ορισμένες περιπτώσεις, το ποσό του εναπομένοντος φόρου που είναι ενσωματωμένος στην αξία των ομοειδών μεταχειρισμένων οχημάτων που έχουν ήδη ταξινομηθεί στην Ελλάδα.
            
         
               2.
            
            
               Η διαδικασία ενώπιον της επιτροπής ενστάσεων δεν επαρκεί για να καλύψει τις ελλείψεις του βασικού αυτού συστήματος, προϋποθέτει την αποτρεπτική καταβολή σημαντικού παραβόλου και δεν συνοδεύεται από δημοσιοποίηση των κριτηρίων που πρέπει να λαμβάνονται υπόψη για τον καθορισμό της αξίας των μεταχειρισμένων αυτοκινήτων, κάτι που καθιστά τη διαδικασία αυτή αλυσιτελή.